# Fes-ho tu mateix

El fes-ho tu mateix o fes-t'ho tu mateix (en anglès do it yourself, sovint abreujat com a DIY) és un moviment ètic i polític i d'acció pràctica i artística que promou el concepció, fabricació, adaptació, millora, reparació, reutilització i reciclatge fet a casa, amb recursos a l'abast i per mitjà de la cooperació, col·laboració i autoaprenentatge. S'oposa a la producció industrial massiva i aprecia la personalització i la unicitat per sobre de cànons estètics establerts i de perfecció. Inclou tota mena de creacions tècniques, tecnològiques i artístiques de la vida quotidiana, i desenvolupa formes d'organització no jerarquitzades.

## Història

L'ètica del fes-ho tu mateix/a està generalment associada a diversos moviments antisistema i anticapitalistes, ja que rebutja la idea d'haver de comprar sempre a d'altres les coses que un desitja o necessita. Es tracta d'un moviment contracultural aplicable a qualsevol àmbit de la vida quotidiana, com poden ser les reparacions domèstiques, la personalització d'una peça de roba o l'adaptació de vehicles. També cuinar el propi menjar i dissenyar i fer-se la pròpia roba, els mobles, una llar de foc o un sistema d'abastament energètic.
El moviment punk s'ha caracteritzat per promoure aquesta filosofia en decorar-se els pantalons, samarretes, caçadores de cuir i altres complements. També s'organitza els seus propis sistemes de treball, comunicació, edició i distribució cultural.
Molts músics d'instruments elèctrics (guitarres i baixos principalment) fabriquen els seus propis pedals d'efectes, amplificadors o, inclús, els instruments. També s'apel·la al DIY per a referir-se a aquells artistes que, oposant-se al sistema establert per la indústria musical contemporània, graven amb els seus propis mitjans (i de vegades amb un pressupost zero), autogestionen els seus concerts i auto-promocionen la seva música, rebutjant la cultura del consum, l'oci convencional i l'autoritat en qualsevol de les seves formes. Aquestes pràctiques fan aflorar el sentiment de col·lectivitat, fet que ha provocat que el DIY hagi evolucionat cap al do it together («fem-ho juntes»).
El 2015, TV3 començà a emetre Ja t'ho faràs, un programa setmanal basat en aquest moviment, amb Rafel Vives de presentador. El 2019 feu el mateix, en un to irreverent i divertit, amb Bricoheroes.

## Referències

* ↑ «Weigh In: Are People Overusing "DIY," Beyond What It Actually Means?» (en anglès americà), 27-07-2018. [Consulta: 18 juliol 2024].
* ↑ Viktor. «What is DIY? What Does it Mean?» (en anglès americà), 21-07-2023. [Consulta: 18 juliol 2024].
* ↑ Permanent Culture Now. «Introduction to DiY/counterculture» (en anglès), 2013. [Consulta: 23 febrer 2015].
* ↑ «Do It Yourself (DIY): ¿qué es y por qué deberíamos ponerlo en práctica?» (en castellà). Greenpace, 29-01-2021. [Consulta: 8 agost 2021].
* ↑ «How did the DIY ethos of punk music arise?» (en anglès americà), 14-03-2024. [Consulta: 15 juliol 2024].
* ↑ «Breaking the Rules: DIY Punk Fashion - Posh And Classy» (en anglès americà), 29-12-2022. [Consulta: 15 juliol 2024].
* ↑ Tijani, Miriam. «'Fes-t’ho tu mateixa' contra la propietat cultural». Directa, 27-07-2021. [Consulta: 8 agost 2021].
* ↑ «Informació del programa "Ja t'ho faràs"». [Consulta: 26 maig 2017].
* ↑ Burdeus, Joan. «Bricoheroes. TV3 per YouTube segueix sent (massa) TV3». Núvol, 25-09-2019. [Consulta: 8 agost 2021].

## Vegeu també

* Bricolatge
* Consumidor proactiu
* Cultura maker
* Eagle (Programa)
* Economia col·laborativa
* Grassroots
* Hacklab
* Impressió 3D
* Indústria 4.0
* Maquinari lliure
* Moviment del disseny obert
* Tutorial